Dilongolola malu bua dipingana dia bakuatshibue bafumina mu Babilona (5-11)
1 Mu tshidimu tshia kumpala tshia Kolesha+ mukalenge wa Pelasa, bua dîyi divua Yehowa muambe ku butuangaji bua Yelemiya+ kukumbanadi, Yehowa wakasonsola lungenyi lua Kolesha mukalenge wa Pelasa bua kufila dimanyisha mu bukalenge buende buonso, dimanyisha divuaye kabidi mufunde,+ wamba ne:2 “Kolesha mukalenge wa Pelasa udi wamba ne: ‘Yehowa Nzambi wa mu diulu mmumpeshe makalenge onso a pa buloba,+ ne mmumpeshe kabidi mudimu wa kumuibakila nzubu mu Yelushalema+ udi mu Yuda.3 Muntu yonso udi munkatshi muenu wa mu tshisamba tshiende tshijima, Nzambi wende ikale nende, ne yeye abande ku Yelushalema udi mu Yuda, ne ibakulule nzubu wa Yehowa Nzambi wa Isalele (yeye udi Nzambi mulelela), muena nzubu uvua mu Yelushalema.*4 Muntu yonso udi musombe bu muntu wa ku babende,+ nansha yeye muikale muaba kayi, bena mutumba bende* bamuambuluishe pa kumupesha arjan ne or, bintu bikuabu ne bimuna, pamue ne dipa dia budisuile bua nzubu wa Nzambi mulelela+ uvua mu Yelushalema.’”5 Nunku bamfumu ba nzubu ya batatu ya bena Yuda ne ya bena Benyamina ne bakuidi ne bena Lewi (mmumue ne: muntu yonso uvua Nzambi mulelela musonsole lungenyi luende) bakadilongolola bua kubanda ne kuibakulula nzubu wa Yehowa uvua mu Yelushalema.6 Bena mutumba babu bonso bakabambuluisha pa kubapesha* bintu bia arjan ne bia or, bintu bikuabu, bimuna, ne bintu bia mushinga, kusangisha ku mapa onso a budisuile.7 Mukalenge Kolesha wakapatula kabidi bintu bia mu nzubu wa Yehowa bivua Nebukadenesâ muangate ku Yelushalema ne muteke mu nzubu wa nzambi wende.+8 Kolesha mukalenge wa Pelasa wakabipatula ku bulombodi bua Miteledata mulami wa tshibutshilu, yeye kubibadila Sheshebasâ*+ mfumu wa Yuda.9 Mpindieu ebi mbintu bivuabu babale: bintu 30 bia or bienze bu bibondo, bintu tshinunu bia arjan bienze bu bibondo, malongo makuabu 29,10 tubakudi 30 tua or, tubakudi 410 tua arjan, ne bintu bikuabu tshinunu.11 Bintu bia or bionso ne bia arjan bivua 5 400. Sheshebasâ wakabanda ne bintu bionso ebi pavuabu bapingaje bena Yuda bavuabu bakuate+ mu Babilona ku Yelushalema.
lua_Latn lua_Latn